text: Lån til huskøb uden om bank og realkredit vokser kraftigt 
  04 oktober 2016 kl. 10.40
  Alternative lånemuligheder vokser frem i takt med at banker og realkredit siger nej. 
  Samtidigt med at nogle boligkøbere får et låne-nej i banken eller realkreditinstitutterne, så vokser et alternativt lånemarked frem.
  En analyse af udlånene fra de 11 største formidlere af alternativ finansiering viser, at der i 2. kvartal 2014 blev givet boliglån for ca. 2,5 mio. kr. til huskøbere i de 14 kommuner her i TV SYDs område. To år senere, i 2. kvartal 2016, var udlånet steget til 30,8 mio. kr. Det vil sige, at udlånet er vokset 12 gange på to år. Umiddelbart store tal, men hvis husene i gennemsnit koster en halv mio. kr., så er der samlet lånt ud til cirka 60 huskøb i de 14 kommuner.
  Den største udlånsformidler af penge udenom de traditionelle banker og realkreditinstitutter er UdenomBanken. Her siger udviklingsdirektør, Søren Scheibye, til TV SYD, at der er to hovedforklaringer på den stigende mængde alternative udlån.
  Søren Scheibye, udviklingsdirektør, Udenombanken: "Der er kommet mere gang i boligmarkedet i de egne af landet, hvor det kan være sværest at opnå realkreditfinansiering,"
  - For det første er der kommet mere gang i boligmarkedet i de egne af landet, hvor det kan være sværest at opnå realkreditfinansiering, og for det andet er der en stigende interesse hos vores investorer for at låne ud til folk i områderne. Det betyder, at der samlet set bliver formidlet flere lån, siger Søren Scheibye.
  UdenomBanken startede i 2014 og har siden hen formidlet boliglån for over 300 mio. kr. over hele Danmark. Konceptet fungerer ved, at potentielle lånerne udfylder en ansøgning på Udenombanken.dk, hvorefter portalen sender forespørgslen ud til et netværk af investorer, der konkurrerer om at give det bedste lånetilbud. Udenombanken præsenterer de bedste lån for kunden, som derefter kan vælge eller afvise tilbuddet.  
  I TV SYDs område har UdenomBanken i 2. kvartal 2016 lånt forholdsvis flest penge ud til boligkøbere i Vejle og Sønderborg  kommuner, mens der ikke er lånt en krone ud i Billund kommune, og ingen huskøbere på Fanø har nogensinde lånt penge af de alternative.
  - Realkreditinstitutterne er meget tilbageholdende med at finansiere huse, der koster under 500.000 kr., og dem er der mange af i de områder, vi modtager låneansøgninger fra. Vores investorer fravælger ikke nogen på grund af området, men foretager en helhedsvurdering, hvor både økonomien og ejendommen bliver vurderet samlet, siger Søren Scheibye.
  Total mængde udlån i de 14 kommuner her hos os pr. 2. kvartal 2016. Bemærk at ingen på Fanø har benyttet ordningen:
  Billund  kr. 1.810.000 
      
      
            Esbjerg  kr. 12.841.000 
            Fanø  kr. - 
            Fredericia  kr. 10.105.000 
            Haderslev  kr. 20.173.000 
            Hedensted  kr. 8.398.000 
            Horsens  kr. 15.917.000 
            Kolding  kr. 6.362.000 
            Sønderborg  kr. 15.078.208 
            Tønder  kr. 11.726.000 
            Varde  kr. 18.845.500 
            Vejen  kr. 11.778.000 
            Vejle  kr. 24.861.000 
            Aabenraa  kr. 16.008.000
  UdenomBanken.dk er en del af den bølge af fintech-virksomheder, der er vokset frem de seneste par år. Fintech er mikset af finansiel- og it-virksomhed. Udenombanken er en af portalerne, som formidler udlån af penge fra investorer til brugere. På under to år har banken formidlet boliglån for over 300 mio. kr. over hele Danmark.
  Renten på et lån via UdenomBanken er højere end hos realkreditforeningerne. Spændet ligger mellem 5-9 procent og lånet kan både være fastforrentet og variabelt forrentet. Der er ingen bidragssatser. Til sammenligning låner realkreditinstitutterne penge ud i 30 år til en fast rente på 2 pct. og en bidragssats på under en procent. Det er således væsentligt dyrere at låne sine penge på det nye, alternative boligmarked.
  Det er med andre ord dyrt at være fattig.
  
  